|  |  |  |  |  |  |
| --- | --- | --- | --- | --- | --- |
| **Hajdúszoboszlói Polgármesteri Hivatal**  **Gazdasági Iroda**  4200 Hajdúszoboszló, Hősök tere l.  www.hajduszoboszlo.eu | | | | **3.**  …………………………  sorszám | |
| Ügyiratszám: HSZ/27355/2023  A 2023. szeptember 28-i képviselő-testületi ülés jegyzőkönyvének melléklete | Ügyintéző: | Bárdos Ilona irodavezető | |
| Törvényességi ellenőrzést végezte (jegyző/aljegyző kézjegye): |  | |
| Megtárgyalja (bizottságok megnevezése): | Valamennyi Önkormányzati Bizottság | |
| Döntés jellege: | Egyszerű többség | |

**T Á J É K O Z T A T Ó**

**a 2023. évi városi költségvetés 1-7. hónapra vonatkozó teljesüléséről**

**Tisztelt Képviselő-testület!**

**Tisztelt Bizottságok!**

Az Államháztartásról szóló törvény nem tartalmaz évközi beszámolókészítési kötelezettséget, ennek ellenére előnyös, hogy a képviselő-testület információt kapjon a költségvetés időarányos végrehajtásáról.

A 2023. évi költségvetés tervezésénél a legfőbb szempontok az alábbiak voltak:

* minden önkormányzati dolgozó az alapbéren felül kötelező és adható pótlékok, egyéb juttatások vonatkozásában az előző éveknek és új jogszabályoknak megfelelő járandóságban részesüljön,
* az intézmény-hálózatot a dologi kiadások vonatkozásában takarékosságra szólítottuk fel, csak a működéshez szükséges összegeket tervezhették (megjegyzendő, hogy ezen kiadások jelentős %-át az energia költségek teszik ki),
* a folyamatban lévő beruházásokat be kell fejezni,
* új pályázatok esetén a 100, vagy közel 100 %-os támogatású pályázatokkal igyekezzünk tovább fejleszteni a várost.

Fenti tényezők figyelembe vételével a 2023. évi költségvetést a képviselő-testület eredetileg elfogadott igényei szerint hajtjuk végre oly módon, hogy a város likviditása ne kerüljön veszélybe. A város dolgozóinak „cafetéria” kifizetéséhez kapcsolódóan a költségvetési rendeletet egyszer módosítottuk, valamint a jelenlegi testületi ülésen tárgyalja a képviselő-testület az első féléves módosításokat, mely alapján az eredeti költségvetési főösszeg 685 millió forinttal nő.

A tájékoztatót I-VII. hónap időtartamára készítettük el.

**Az 1. számú melléklet** összefoglalóan tartalmazza az önkormányzat január - július hónapban teljesült előirányzatait. A város összes tervezett bevétele 70,48 % - ra teljesült, mely az időszak vonatkozásában arányos. A kiadások mindösszesen 39% - ra teljesültek.

Ha a költségvetés működési jellegű kiadásait és bevételeit tekintjük, elmondható, hogy a város takarékosan gazdálkodik, a kifizetések a város likviditásához alkalmazkodnak, azon belül maradnak.

Az intézmények finanszírozása július 31-én 58% - os, a város pénzkészlete az említett időpontban: 983.476 E Ft. Az európai uniós pályázatokra elkülönített bankszámlán további 2.354.776 E Ft áll rendelkezésre.

A beszámolóban elsősorban néhány magyarázatra szolgáló tételt emelünk ki:

**Bevételek**

**Intézményi saját bevételek és átvett pénzeszközök (1/a. sz. melléklet)**

Összességében 69,61 % - ra teljesültek, amely időarányosnak mondható. A támogatást ütemezve utaljuk a pénzügyi szükségletnek megfelelően.

A saját bevételek között a *Járóbeteg-Ellátó Centrum* és a *Hajdúszoboszlói Városi Televízió* hirdetésekből származó bevétele tér el jelentősebben a tervezett előirányzathoz képest. A Járóbeteg-Ellátó Centrum esetében az ok visszavezethető a NEAK pandémia alatt bevezetett átlag-finanszírozás visszavonására. Az intézmény 110 % - os TVK pontjai sem fedezik a tervezett bevétel összegét. Az önkormányzati támogatás 65 % - os, ebből a laborra tervezett támogatás 100 % - ban teljesült. Az intézmény beszámolója alapján Ebes és Hajdúszovát községek 2023. július hónaptól december 31-ig 137 E Ft/hó összeggel járulnak hozzá a labor működéséhez.

A ***Hajdúszoboszlói Gazdasági Szolgáltató Intézménynél***a gyermekétkeztetésben résztvevők száma megfelel a tervezett létszámnak. Az I - VII. hó átlaga 1839 fő a tervezett 1823 fővel szemben.

A ***Kovács Máté Városi Művelődési Központ és Könyvtárnál*** *a* szponzori támogatások szerződéseinek aláírása folyamatban van, év végére várhatóan ez a tervezett összeg is teljesülni fog.

*A* ***Polgármesteri Hivatal*** esetében a többletbevétel a 1.990 E Ft ÁFA visszatérülésből adódik. A továbbszámlázott szolgáltatások is már 80% - ra teljesültek, de természetesen ez a kiadási oldalon is ilyen arányban mutatkozik.

**Helyi adóbevételek (2. számú melléklet)**

A 2023. évi helyi iparűzési adó bevételének tervezésekor figyelembe vettük a már rendelkezésünkre álló márciusi előlegeket, valamint számításba vettük, hogy a megugró inflációs adatok, illetve a kiugróan emelkedő energiadíjak jelentősen befolyásolhatják mind az adó alapját, mind az ebből adódó adófizetési kötelezettséget. Az építményadóban figyelembe vettük a márciusi I. félévi adótételeket, míg az idegenforgalmi adóban is némi átrendeződésre számítottunk. Jelenleg úgy tűnik, hogy építményadóban és idegenforgalmi adóban tervszám körüli adóbevétel várható, míg helyi iparűzési adóban jelentősebb többletbevétel.

A ***tartózkodási idő utáni idegenforgalmi adó***nem esetén a bevétel 205.819 E Ft volt (éves terv 40,36 %-a), azzal, hogy idénre 590 Ft-ra emelkedett az adómérték. Az idei turisztikai adatok országszerte szinte mindenhol gyengébbek a 2022-es adatoknál (ez alól Budapest kivételt képez). Erre mi is számítottunk a tervezéskor, viszont az augusztus, mint legfontosabb hónap a tavalyihoz hasonlóan alakult az NTAK adatok szerint Hajdúszoboszlón. Az 1-7. hónap során az ukránok száma lecsökkent tavalyhoz képest (utánuk továbbra sem kell idegenforgalmi adót fizetni), illetve a magyar vendégek, és az általuk eltöltött vendégéjszakák száma is kevesebb. Ugyanakkor a lengyelek többen voltak, a szlovákok és románok száma stagnálás körüli. Ősszel arányaiban több magyar jön városunkba, így van némi bizonytalanság a hátralévő hónapok vonatkozásában, de reményeink szerint tervközeli lehet a teljesítés.

Az ***építményadó*** rendszerében az utóbbi években nem történt jelentős jogszabályi változás, így az adóköteles tárgyak számának módosulásától nem remélhető növekedés (3347 adózót tartottunk nyilván), csak egyéb okok folytán növekedhet a bevétel (pl. épület-átalakítás, adóköteles ingatlan építése, stb.). Az 1-7. hónap során ezen adónemben 85.880 E Ft volt a bevétel, ami az éves terv 50,52 %-a. A II. félévi adótételek megfizetése szeptember 15-én esedékes, így reményeink szerint tartható az előirányzat összege ezen adónemben.

A ***helyi iparűzési adó***nemben a bevétel az 1-7. hónapban 1.005.594 E Ft volt, ami a módosított előirányzat 68,9 % - ának felel meg. 4188 adózót tartunk nyilván ebben az adónemben (ez évben megjelent egy új nagyadózó is). A 2022. évi bevallások feldolgozása alapján megállapítható, hogy adóerőképességünk minden korábbinál nagyobbra nőtt (47.399 Ft a tavalyi 38.741 Ft-tal szemben), mivel az adózók helyi adóalaphoz kapcsolódó árbevétele kiugróan emelkedett, azonban az adóalapot csökkentő tételek (pl. elábé, anyagköltség) kevésbé nőtt. A májusi adókiegészítéseknek a szeptemberi előleg-összegekre is jelentős hatása van, így a tervszám túlteljesítésével számolunk ezen adónemben. Mindemellett azt is meg kell jegyezni, hogy a nemzetközi és a magyar gazdaságot sújtó problémák egy része már megjelent, vagy hamarosan megjelenik a helyi iparűzési adónál is, így stagnálásra, de több helyen (pl. építőipar, kereskedelem) visszaesésre is számítunk, melynek első jelei (szeptemberi előlegmérséklési kérelmek) már meg is jelentek adóhatóságunknál.

A ***pótlék- és bírság***bevétel 2.701 E Ft volt július 31-ig, ami az éves terv 67,53 %-a. Ezen bevételek mindig negatív adózói magatartásokon alapulnak (pl. késedelmes fizetés, bevallás beadásának elmulasztása), így nehezen tervezhető.

**Egyéb bevételek (3. sz. melléklet)**

**A *táblázat első sorában*** mutatkozó 13.847 E Ft-ból a legjelentősebb bevételek az alábbiak:

* első lakáshoz jutás hiteltörlesztése 867 E Ft
* előző évek segélyeinek visszatérítése 1.486 E Ft
* ÁFA visszatérülés 5.857 E Ft
* továbbszámlázott szolgáltatások 4.244 E Ft

Az előző évi segély-visszafizetés összege tartalmazza a megszűnt Hajdúkerületi és Bihari víziközmű Zrt - nél fel nem használt lakásfenntartási támogatás (502 E Ft) összegét, valamint a 2022. évben a Hajdúszoboszlói Kistérségi Szociális, Család- és Gyermekjóléti Központnak támogatási szerződéssel nyújtott „kályha-program” 332 E Ft fel nem használt összegét.

Idén is megrendeztük a ***Város Bálját***, melyből az önkormányzatnál 3.549 E Ft bevétel realizálódott. Itt kívánjuk megjegyezni, hogy a bálon felajánlott támogatások összege, amely 2.000 E Ft, közvetlenül a Hajdúszoboszlói Kistérségi Szociális, Család- és Gyermekjóléti Központ számlájára érkezett. Ezt az intézmény a rászoruló gyermekek nyári kirándulására használta fel. Voltak a Debreceni Kerekerdő Élményparkban, a Szolnoki Reptárban, a Nyíregyházi Vadasparkban és Budapesten a Csodák Palotájában. Ezen kívül strandolni és „dottózni” vitték el a gyerekeket. Tervben van egy szüreti mulatság és egy családi nap is.

A ***MÁV állomás előtti terület kaszálásá***t szerződés alapján a Hajdúszoboszlói Városgazdálkodási Nonprofit Zrt. végzi, a számlázás teljesítésigazolás alapján utólag történik.

A ***lőtéren*** *kialakított* ***elektromos oszlop*** kiadásának tovább számlázásának bevétele augusztus hónapban folyt be.

**Átvett pénzeszközök (4. sz. melléklet)**

A táblázatban a működésre tervezett 159.439 E Ft 70,57 %-ra, míg a felhalmozásra átvett pénzeszközök 88,18 %-ra teljesültek. Természetesen itt befolyásoló tényező a pályázati beruházások kivitelezésének és lehívásának üteme is.

A ***közmunká***ra tervezett 60 fővel szemben jelenleg 47 főt foglalkoztatunk, ezért a bevétel teljesítése némileg elmarad a tervezettől. Ennek megfelelő szintű a kiadási oldal is.

Az ***intézmények***től a feladatelmaradások miatt 2022. évről a tervezett 68.213 E Ft került ***elvonásr***a, melyet a zárszámadás elfogadását követően kellett az intézményeknek beutalniuk. Ezt a Járóbeteg-Ellátó Centrum (az intézmény likviditási gondjai miatt) kivételével valamennyi intézmény teljesítette.

Néhány folyamatban lévő ***pályázat támogatás***ának kiutalása vagy lehívása még nem történt meg (Bölcsőde bővítése pályázat, külterületi utas pályázat, Leader-pályázat).

A Lurkó Óvoda építés, korszerűsítés pályázat soron a közbeszerzési eljárás lefolytatását követően esetlegesen szükségessé váló, pályázatból még lehívható maximum többlettámogatás mértékét terveztük. A kivitelező kiválasztására vonatkozó közbeszerzési eljárás lefolytatásra került, jelenleg a KFF közbeszerzési eljárás szabályosságáról szóló tanúsítvány kiadására várunk. Ennek birtokában hirdethet eredményt az Önkormányzat, illetve kötheti meg a feltételhez kötött vállalkozási szerződést.

Az új, induló pályázatok előlegeinek lekérése rendben megtörtént.

A melléklet tartalmazza a ***2022. év*** után ***elszámolt állami támogatás*** különbözetét 5.289 E Ft összegben, melyből 2.063 E Ft a társulási feladatellátást illeti, a maradék összeg az általános tartalékot növeli.

**Állami támogatások (5-6. sz. melléklet)**

A ***normatív állami támogatás*** teljesülése – a költségvetési törvénynek megfelelően – időarányos.

Az ***családok átmeneti otthona támogatás*** címszónál a teljesítés 0 %. A feladatot a Hajdúszoboszlói Kistérségi Többcélú Társulás intézménye látja el. A működési engedély dátuma: 2023.06.01., így csak az októberi normatív állami támogatás jelentésekor tudjuk az arányos bevételi összeget lehívni.

A melléklet tartalmazza az állami támogatás azon részét, melyet az önkormányzat a minimálbér és ***bérfejlesztés 2023. évi kompenzálása***ként kap. Tekintettel arra, hogy ez eredeti előirányzatként tervezve lett, csak a különbözet összege emeli a város és a társulás költségvetését.

**Vagyonhasznosítási bevételek (7. sz. melléklet)**

***Ingatlan értékesítés*** soron a 107.390 E Ft előirányzattal szemben a teljesítés 66.560 E Ft (62%).

Az első félévben tartott 2 db árverésen 4 ingatlant hirdettünk meg értékesítésre, melyből a Kazinczy utcai ingatlan alapáron kelt el. A többi meghirdetett (Rákóczi u. 177., Kötelesi u. 51. és a Galgócz -soron lévő 6973/53 hrsz-ú ingatlanra nem volt jelentkező.)

A Gönczy Pál utcán lévő két ingatlan (hrsz: 912 és hrsz: 913) egyházzal történő cseréjéhez és térítésmentes tulajdonba adásához a képviselő-testület a 80/2023.(III.23) számú határozatával járult hozzá.

A ***közterület használati díj*** soron a teljesítés 121 %-os a tervezett bevételhez képest, köszönhetően annak, hogy a képviselő-testület a rendeletet év közben módosította, és a díjtételeket megemelte.

A ***vagyonhasználati díjak*** közül a gyógyfürdő területhasználati díj, a hőszolgáltatási bérleti díj és a sportpálya vagyonhasználati díja időarányos. A víziközművek vagyonhasználati díja a táblázatban két részre van bontva. Az első rész, amit a jelenlegi kijelölt szolgáltató fog fizetni. Ennek teljesülése jelenleg 0%, tekintettel arra, hogy a „kényszer”-szolgáltatóval elszámolni következő év januárjában kell. A 2022. év vonatkozásában a Debreceni Vízmű Zrt - vel az elszámolás megtörtént, a vagyonhasználati díj 75.085 E Ft összegben kiszámlázásra került, melyből kompenzálással 55.524 E Ft-ot költöttünk el fejlesztésre. (Ezen összegek a kiadások között a beruházási és felújítási táblákon találhatóak). A különbözetet a szolgáltató az önkormányzat Víz- és csatorna szolgáltatásokkal kapcsolatos bankszámlájára utalta.

A táblázat tartalmazza a Hajdúkerületi és Bihari Víziközmű Szolgáltató Zrt. felé fennálló követelés kiegyenlítésének összegét is, melyet a képviselő-testület a június 29-ei ülésén fogadott el.

A ***földalapú támogatás***ra önkormányzatunk idén is beadta igényét. A táblázatban feltüntetett 5.756 E Ft a 2022. évben megítélt támogatás maradványának kiutalása.

**Kiadások**

Felkértük az előirányzatokért felelős kollégák írásos indoklását a 2023. 1-7. hónapok vonatkozásában, melyeket az alábbiakban foglalunk össze:

**Intézmények önkormányzati feladatok kiadásai (8/a., 8/b, 8/c. sz. mellékletek)**

Az 5.023.557 E Ft módosított előirányzathoz képest a teljesítés az időarányostól elmarad. A néhány % - os elmaradás a takarékos gazdálkodásnak, valamint a költségvetési rendeletben meghatározott és csak II. félévben fizethető kiadásoknak köszönhető.

Az intézményeknél a személyi juttatások vonatkozásában a kötelező és adható kiadások a tervezettnek megfelelően alakulnak. *Gazdálkodásuk mind a kötelező feladatok, mind az önként vállalt feladatok tekintetében időarányos és szakmailag megalapozott.*

Az intézményhálózatból ki kell emelni a ***Járóbeteg-Ellátó Centrumot***, ahol finanszírozási- és gazdasági tevékenységében jelenleg likviditási gond merült fel. Az átlagfinanszírozás visszavonása után annak ellenére, hogy az intézmény 110%-os TVK pontokat teljesített, mégis kevesebb lett a bevétele. A saját bevételei sem realizálódtak (foglalkozás - egészségügy). A labor anyagok drasztikus áremelése és a rezsiköltségek szintén jelentős emelkedése miatt a fenntartó plusz 12.000 E Ft-ot hagyott jóvá a működés biztosításához. Az intézményben 2023-ban 3 fő szakorvos, 3 fő szakdolgozó és az intézményvezető jubileumi jutalom kifizetése esedékes, melynek bruttó összege 22.203.573 Ft. Az intézmény likviditási gondjainak mérséklésére lehetőség a Magyarország 2023. évi központi költségvetéséről szóló 2022. évi XXV. törvény 3. sz. melléklete alapján az önkormányzatok rendkívüli támogatása jogcím tekintetében pályázat benyújtási lehetőség, mellyel él az önkormányzat és az intézmény. A dolgozók bére kifizetésre került, de cafatériát az intézmény nem tudott adni a dolgozóinak.

***Egészségügyi alapellátás***ban (háziorvos, házi gyermekorvos, védőnő, iskola-egészség, központi orvosi ügyelet) az év során praxis illetve személyi változás nem történt.

**A *Hajdúszoboszlói Gyermeksziget Bölcsőde*** esetében továbbra is él az emelkedő tendencia a bölcsődei szolgáltatás igénye iránt, a férőhelybővítés továbbra is aktuális. Az új bölcsőde „Aprócska Bölcsőde” néven remélhetőleg napokon belül megnyitja kapuit 26 férőhellyel. Jelenleg a működési engedélyeztetési eljárás van folyamatban.

Városunkban a ***Hajdúszoboszlói Gazdasági Szolgáltató Intézmény*** látja el a gyermekétkeztetést. A nyersanyagok beszerzése harmadik éve közbeszerzés útján történik. Tárgyév vonatkozásában az eljárást már 2022. évben elindítottuk 8 önálló termékkörben. Eredményeként 6 termékkörre sikerült szerződést kötni. Ez év júniusában megtörtént az új pályázati kiírás, mely alapján csak egyetlen termékkörre (tej) nem sikerült a szerződéskötés.

Az étkeztetési számok a tervezettnek megfelelően alakulnak, mind a nyersanyag, mind a térítési díj bevételek vonatkozásában.

Nem önkormányzatunk a felügyeleti szerve a ***Hajdúszoboszlói Kistérségi Szociális, Család- és Gyermekjóléti Központ***nak, azonban mi vagyunk a szakmai és gazdasági irányítói, jelen beszámoló keretében erről az intézményről is kell néhány szót ejtenünk.

Az intézmény tervezett kiadásai 805.709 E Ft, mely 53 % - os teljesítést mutat az 1-7 hónapok vonatkozásában. Ehhez az összeghez Hajdúszoboszló mintegy 200.000 E Ft-tal járul hozzá. Idén új feladatként jelentkezett a Családok átmeneti otthona ellátás. Az intézmény az önkormányzat által bérelt épület felújítását/átalakítását idén tavasszal kezdte el. A működési engedélyt június 6-ai dátummal kapta meg, és az első család július 16-án költözött be. Jelenleg 3 család 11 fővel lakik az otthonban. Július 31-ig a felújításokra, karbantartásokra és berendezési tárgyakra több, mint 8.000 E Ft-ot költött az intézmény.

***Úszásoktatás:*** az úszásoktatás a 2022/23-as tanévben szeptemberben elindult, a költségvetésben elkülönített összeg időarányosan felhasználásra került, május 31-én került sor a tanévben az utolsó oktatásra.

***Városi Sportház*** működésére, fenntartására, valamint egyéb kiadásaira (karbantartás, kis javítás, festés, mázolás stb.) tervezett összegek felhasználása feladat- és időarányosan megtörtént. Ez évben is elvégeztük több négyzetméteren a csarnoki rész falfelületének mázolását, melyet a rendelkezésre álló költségvetési keretből biztosítottunk.

Lehetőségeinknek megfelelően a járványügyi veszélyhelyzetben meghatározott előírásokat szem előtt tartva tudtuk biztosítani a városi sportház igénybevételét, továbbra is fontos feladatunknak tekintjük, hogy térítésmentesen tudják igénybe venni edzésekre, versenyekre, diák- és szabadidős sportrendezvényekre a város kiemelt és egyéb sportegyesületei.

**Városüzemeltetés (9. sz. melléklet)**

A legtöbb üzemeltetési tevékenység folyamatos feladatellátást tartalmaz, melyet többségében a Hajdúszoboszlói Városgazdálkodási Nonprofit Zrt. lát el. A városüzemeltetési (9. sz. melléklet) táblában több esetben tapasztalható alul-, vagy túlteljesítés. Ezen feladatoknál a kifizetések a szerződésben foglaltak szerint eltérően történik, van havi, negyedéves, féléves és éves elszámolás, illetve felmerülés esetén szükséges megrendelések alapján fellépő teljesülések.

Közszolgáltatási szerződés keretében történik a feladatellátás a menetrendszerinti helyi autóbusz-közlekedés (VOLÁNBUSZ Zrt.) valamint a nem közművel összegyűjtött háztartási szennyvíz gyűjtése, elszállítása (Loós és Társa Kft.) tekintetében.

***Szúnyog- és rágcsálóírtás, növényvédelem*** feladaton a teljesítés 0 %. A nagyobb kiadást jelentő szúnyoggyérítésre önkormányzati finanszírozásból egy alkalommal került sor a beszámolóval lefedett időszakban, illetve volt 1 db állami gyérítés is. A növényvédelmi beavatkozásokat a parkfenntartási munkálatokkal összhangban végzi a cég, illetve a közterületen szükségessé váló rágcsálóírtás a beérkező jelzések alapján, valamint a vízművel összhangban történik. Pénzügyi teljesítés a III és IV. negyedévben várható.

***Menetrend szerinti helyi autóbusz közlekedés*** feladaton a teljesülés 24,43 %. Az elmúlt időszakban a 2022. évre vonatkozó éves beszámolóban foglalt összeg, valamint az I. negyedéves beszámolóban rögzített összeg került elszámolásra. A Közszolgáltató II. negyedévre vonatkozóan elkészített beszámolóját a képviselő-testület a szeptemberi ülésén tárgyalja.

***Allergén növények kaszálása*** feladaton a teljesülés 25,83 %. Az írtandó allergén növények virágzása döntően májustól szeptember végéig tetőzik, így a feladatellátás ezen időszakban esedékes, ezért a pénzügyi teljesítés is a III-IV. negyedévben várható.

***Hulladéklerakók fenntartása*** feladaton a teljesülés 0%. A feladaton a rekultivált hulladéklerakók (Nádudvari úti kommunális, Bihari úti inert lerakó) fenntartási munkálatai, szükség szerinti kaszálási munkálatai kerülnek elszámolásra. Munkavégzésre a II. félévben került sor, így számlázás a III. és IV. negyedévben várható.

***Nyilvános illemhely üzemeltetés Szabadtéri Színpadnál, Szabadidőpark és Szent István parkban*** feladaton a teljesülés 4,14 %. A Hajdúszoboszlói Városgazdálkodási Nonprofit Zrt. által üzemeltetett illemhelyek közül a Szabadidőparkban folyamatos a nyitva tartás, nyári időszámítás szerint reggel 6.00-22.00 óra között, míg téli időszámítás szerint 6.00-20.00 óra között. A Szent István parkban a nyilvános illemhely május 01. - szeptember 30. között üzemel, augusztus 31-ig 00-24.00 órában, míg szeptember 1-től szeptember 30-ig 7.00-22.00 óráig. A pénzügyi elszámolás a hatályos szerződés alapján a feladatellátás teljesítését követően fog megtörténni, az utolsó negyedévben.

***Kilátási háromszögek biztosítása*** feladaton a teljesülés 0 %. A város területén a kilátási háromszögbe nyúló növényzet nyesése a Hajdúszoboszlói Városgazdálkodási Nonprofit Zrt-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a IV. negyedévben várható.

***Harangház üzemeltetés, karbantartás*** feladaton a teljesülés 0 %, azonban a Hajdúszoboszlói Városgazdálkodási Nonprofit Zrt. feladatellátása folyamatos (megtörtént az épület tisztítása, festése, a harangjáték javítása, meghibásodott reflektorok cseréje) a szerződés alapján év végével egy számlát nyújthat be a vállalkozó.

***Utcabútorok karbantartása*** feladaton a teljesülés 33,60 %. Az első félévben felmerült karbantartási javításokat a Városgazdálkodási Nonprofit Zrt. elvégezte (Árpád-Hőforrás utcai sarki boltnál a terelőoszlopok helyreállítása, hulladékgyűjtők szükség szerinti tisztítása, felújítása festéssel, emeletes virágállvány felújítása, kerékpárszervíz oszlop javítása). Az utcabútorok időarányos karbantartási költségei az első félévben kedvezőbben alakultak az év elején tervezett kiadásokhoz képest.

***Karácsonyi-szilveszteri díszkivilágítás*** feladaton a teljesülés 0 %, tekintve, hogy az advent időszakában történik a feladatellátás, így a pénzügyi teljesítés is.

***Kerékpárutak fenntartása /kaszálás, síkosságmentesítés/*** feladaton a teljesülés 26,96 %, mert a kerékpárutak fenntartása a Hajdúszoboszlói Városgazdálkodási Nonprofit Zrt-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a III és IV. negyedévben várható.

***Öntözőrendszerek üzemeltetése*** feladaton a teljesülés 24,85 %. A Hajdúszoboszlói Városgazdálkodási Nonprofit Zrt. az öntözőberendezéseket 2023. május 1-jétől üzemelteti a vállalkozási szerződés szerint, ezért az első negyedévben nem merül fel kiadás, csak a második negyedévtől történt számlázás. Az öntözőrendszerek üzemeltetése 2023. november 30-án fejeződik be.

***Lakott külterületi utak karbantartása*** feladaton a teljesülés 25,38 %, mert a lakott külterületi utak fenntartása a Peterman Kft-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a III és IV. negyedévben várható.

***Városi karbantartásra, kisjavításokra*** feladaton a teljesülés 1,45 %, mert a balesetveszélyes járdaszakaszok egy részének kijavítására vállalkozási szerződés került megkötésre a Hajdúszoboszlói Városgazdálkodási Zrt - vel, amely munkák elvégzésre kerültek. További javítási munkálatok vannak előkészítés alatt, amelyek egy részére az árajánlatok rendelkezésre állnak, illetve további helyszínek felmérése szükséges. Köztereink állapotára figyelemmel, év végével a keretösszeg felhasználásra fog kerülni, vagy legalább is kötelezettség vállalással lefedett lesz.

***Árusító pavilonok karbantartása*** feladaton a teljesülés 0 %. Tavaly megrongált önkormányzati pavilonok ügyében indult rendőrségi eljárást ez év áprilisában felfüggesztették, tekintettel arra, hogy az elkövető kiléte a nyomozásban nem volt megállapítható. A biztosító felé bejelentett kárt a biztosító megtérítette, így a helyreállítás költségeire további költségvetési forrást nem kellett bevonni. Az idei évben eddig nem merült fel kiadás.

***Fedett buszvárók üzemeltetése*** /Publimont Kft/ feladaton a teljesülés 0%. A céggel korábban kötött szerződés értelmében minden évben december első munkanapján december 31-i fizetési határidővel és teljesítési dátummal állít ki számlát, így az csak év végén realizálódik.

***Közterületi falevél és gallyak elszállítása*** (lakossági zöldhulladék zsákos begyűjtése is) feladaton a teljesülés 78,67 %, mert az év elején főképp még a 2022. évről közterületen maradt és a tavaszi időszakban a lakosság által kihelyezett zöldhulladék elszállítása történt meg bruttó 1.759.822 Ft-ért. A 2023. április – május hónapokban további bruttó 600.032 Ft-ot költöttünk erre a feladatra. Az őszi időszakban meginduló lombhullással és a kertek téli időszakra történő előkészítésével, a lakosság által összegyűjtött zöldhulladék mennyisége várhatóan növekedni fog, ezért későbbiekben további pénzügyi forrás biztosítása válhat szükségessé.

***Meglévő közterületi elektromos elosztószekrények*** kötelező érintésvédelmi ***szabványossági felülvizsgálata*** feladaton a teljesülés 0 %. A vizsgálatok elvégzése kapcsán szakemberekkel már felvettük a kapcsolatot, a szezon zárását követően, az utolsó negyedévben fognak ezek az ellenőrzések lezajlani, így a pénzügyi teljesülés is ekkor esedékes.

***E-töltő üzemeltetése*** feladaton a teljesülés 29,07 %, mert az üzemeltetési szerződés megkötése júniusban történt, így a teljesítés ezzel időarányos.

**Szociális feladatok (10. sz. melléklet)**

Az egészségügyi, szociális és gyermekvédelmi területet érintő 2023. év 01-07. havi teljesítés a számok tükrében 32,79 %- os felhasználást mutat, mely szinte azonos a tavalyi időszakkal. A 4/ÖK, 8/ÖK, 9/ÖK, 15/ÖK, 17/ÖK, 18/ÖK sorokon a kiadás 0 %, az alábbiakban ezeket emeljük ki.

***A Bursa Hungarica Felsőoktatási Ösztöndíj Pályázat*** keretében 50 fő tekintetében a 2023-as forduló második utalása augusztus hónapban 1.570 E Ft összegben történt meg. A 2024-es fordulóhoz a pályázatot a minisztérium kiírta.

***A szünidei gyermekétkeztetés*** teljesítés kiadási összegei a Hajdúszoboszlói Gazdasági Szolgáltató Intézménynél jelennek meg. A fizikális lebonyolításával a szakbizottság szintén fenti intézményt bízta meg. Az önkormányzat a tavaszi szünetben - 2 napon át - két főzőkonyhán 73 gyermek étkeztetését biztosította, 146 adag étel kiosztásával, mely 89.929 Ft. A nyári szünetben 54 napon át átlagosan 96 gyermeket étkeztettünk - adagszám 2035 (06.,07. hó) – 1.253.459 Ft összegben, ebből önerő 557.489 Ft. Az óvodás és bölcsődés gyermekek a tavaszi szünidei étkeztetésben nem vettek részt, mivel az intézményekben tavaszi szünet nincsen.

A ***beiskolázási támogatás*** igénylése augusztus 01-től október 31-ig lehetséges, ezért támogatás megállapítása sem történhetett július 31-ig.

A ***kiskorúak élelmiszer és tisztasági csomagja*** soron azért nincs felhasználás, mert a tanév megkezdésével jeleznek az oktatási, nevelési intézmények és a Családsegítő Szolgálat az arra rászoruló családok tekintetében.

A ***kisállat ivartalanítási program*** soron azért nincs felhasználás, mert nem érkezett még ebben az évben kérelem és számla.

A ***kályhaprogram*** soron a Hajdúszoboszlói Kistérségi Szociális, Család- és Gyermekjóléti Központ nem jelezett újabb kályha vásárlására igényt, ezen program is a téli időszak közeledtével fog realizálódni. A megvásárolt kályhák 80 %-a rendelkezésre áll, hiszen a szabályzat szerint csekély önerő befizetésével kérhetik a kályhákat a kliensek.

A szociális területen alábbiakban részletezett és a fenti támogatásokra is igaz, hogy a javított jogosultsági feltételek és egyes támogatásnál a támogatási összegek emelésével az elmúlt 2 hónap alapján megháromszorozódott a kérelmek száma, mely a következő beszámolóban fog látszani.

* Az ***első lakáshoz jutók támogatásában*** (1/ÖK sor) 2023 évben 3 fiatal család részesült, összesen 1.500 E Ft-ban. A javított feltételek és emelt támogatási összeg miatt igen népszerű támogatási fajta.
* A ***köztemetések*** (2/ÖK sor) száma 3 fő, összege: 520 E Ft. a ***rendszeres települési gyógyszertámogatás*** (3/ÖK sor) továbbra is az egyik legnagyobb segítséget nyújtó támogatás, a kevés jövedelemmel, és betegséggel küzdő város lakosainak számára. Átlagosan 97 fő részesült ebben az ellátásban, a tervezett előirányzat elegendőnek tűnik.
* A ***babaköszöntő csomag*** (5/ÖK sor) esetében a felhasználás 1.990 E Ft, vagyis150 db csomag áll rendelkezésre, jelenleg 137 újszülött részesült a csomagban. Továbbra is rendkívül népszerű és hangulatjavító támogatási forma.
* ***Iker, többes ikergyermekek születéskori pénzbeli, gondozásukhoz tartozó támogatásban*** (6/ÖK sor) 3 család részesült, 840 E Ft összegben, melynek könyvelése majd augusztus hónapban jelenik meg.
* ***Kiskorúak térítési díj átvállalása*** (7/ÖK) soron a nagyon alacsony felhasználás oka, hogy előre utalunk egy tanévre, tehát a következő utalások szeptember hónaptól következnek.
* A ***rendszeres települési lakhatási támogatás*** (11/ÖK sor) a felhasználás időarányos, de a javított jogosultsági és támogatási összegek miatt az elmúlt két hónapban a benyújtott új kérelmek száma 15%-al nőtt, átlagosan jelenleg 456 család részesül ebben a támogatásban.
* A ***rendkívüli települési támogatás* (**12/ÖK sor) tekintetében elmondható, hogy ismét magasabb a felhasználás – 4.484 E Ft – az elmúlt évekhez viszonyítva 230 esetben állapítottuk meg az ellátást. A jelenlegi helyzetben jellemzően 10.000 Ft alatti támogatási összeget nem állapított meg a döntéshozó. A legnagyobb összegű támogatásokat a döntéshozó lakhatási problémák, hosszantartó betegség fennállása esetén nyújtotta.
* ***Temetési támogatásban*** (13/ÖK sor) 27 család részesült, 1.298 E Ft összegben. Az előző évekhez hasonlóan a temetési költségek kifizetése nagyon megterheli a családok életét.
* A ***krízis tűzifa*** (16/ÖK sor) soron a felhasználás a Hajdúszoboszlói Városgazdálkodási Nonprofit Zrt. számára a kiszállítás és az üzemanyagköltség, valamint a felfűrészelés nyomott óradíjának tavalyi és tárgyévi számlája. Jelenleg 10 q tűzifa áll még rendelkezésre, a szakiroda még most végzi a beszerzéshez az árajánlatok bekérését.
* A ***gondozási kiadások támogatása*** (14/ÖK sor) a rendszeres havi (5.000-10.000 Ft/hó/fő) támogatás elsősorban az ápolásra, gondozásra szoruló idős lakosság számára nyújt segítséget, átlagban 30 fő/hó részesül ebben a támogatásban. Az életkor kitolódásával jellemzően az idősebb korosztály gondozási, ápolási időszakai hosszabbodnak, sajnos egyre növekvő tendencia a még nem nyugdíjas korú lakosok körében a súlyos gondozást igénylő betegségek megjelenése. A városban rendelkezésre álló ápolás, gondozást nyújtó intézmények - magas a lakossághoz viszonyított férőhelyszám - ellenére és a nappali ellátás keretén belül nyújtott házi segítségnyújtást is figyelembe véve, komoly gondot jelent a családok számára továbbra is a gondozásra szoruló családtag ápolásának biztosítása.

A szociális területen 2023. évre tervezett előirányzat elegendőnek, a felhasználás időarányosnak bizonyul.

**Egyéb kiadások (11. sz. melléklet)**

A ***működésre átadott pénzeszközök*** teljesítése 55 % - os. Az éves működésre adott támogatások időarányosak (HKSZK, TDM), a többi feladatnál a költségvetési rendeletnek megfelelően, a szerződések ütemezése alapján történik a pénzügyi teljesítés.

A képviselő-testület köznevelési alapítványokat támogatott 5.000 E Ft összegben a költségvetés ***Köznevelési Alap*** soráról, 14 óvodai, iskolai alapítvány kapott támogatást játékok, eszközök beszerzésére.

**Külön keretek (12. sz. melléklet)**

***A háziorvosi minimumfeltételek* (**1/ÖK) soron a felhasználás internet előfizetések visszatérítésére történik a háziorvosok, fogorvosok és gyerekorvosok és iskolaegészségügy részére, de jellemzően novemberben tudja az iroda bekérni a számlákat és akkor jelentkezik a felhasználás.

A képviselő-testület az ***Oktatáspolitikai célkeretből*** (3/ÖK sor) támogatta nyári napközis tábor eszköz- és tisztítószer beszerzését, valamint szakmai tanulmányút buszköltségét 800 E Ft összegben.

A ***Civil szervezetek pályázati alap***ban elkülönített összegek (4/ÖK sor) felhasználásáról a szakbizottságok javaslatára a képviselő-testület döntött, a felhasználásáról az alábbi tájékoztatást adjuk:

Összege a város 2023. évi költségvetésében 47.570 E Ft, melyből az első 7 hónapban 16.706 E Ft, 36,03% került felhasználásra.

A költségvetési rendeletben foglaltakat figyelembe véve a képviselő-testület pályázati eljárás keretében támogatott egyesületeket a pályázatokban megfogalmazott tevékenységek megvalósítására. A költségvetési rendelet előírásainak megfelelően a megítélt támogatások 50%-át az első félévben, másik 50%-át pedig a második félévben utaljuk ki az egyesületeknek.

A támogatások odaítélésénél a testület a város jelentősebb kulturális és sportprogramjait, a megvalósulásukra benyújtott kérelmeket és pályázatokat tartotta szem előtt.

***Városmarketing keret*** (5/ÖK sor): A marketing feladatok teljesítésére vonatkozó 2023. évi keret 50.000 E Ft.

Hajdúszoboszló Város Önkormányzatának Turisztikai és Nemzetközi Kapcsolatokért Felelős Bizottsága a 2023. évi 34/2023. (II. 23.) számú képviselő-testületi határozat szerint, a turisztikai városmarketing terv alapján, a Hajdúszoboszlói Turisztikai Nonprofit Kft-t (Hajdúszoboszlói Turisztikai Desztinációs Menedzsment Szervezetet) bízta meg a 2023. évi „Hirdetési és marketing szolgáltatások” feladatok megvalósításával éves 48.000 E Ft keretösszegben.

A fenti keretből 25.014 E Ft összegben a 2023. 01-07. időszakban a hirdetési és marketingszolgáltatások megvalósultak, a második félévi keretösszegből fennmaradó kiadások arányosak az év hátralévő részére tervezett és jelenleg is megvalósítás alatt álló marketing- és hirdetési feladatok költségeivel.

A ***hulladékszállítási díjkedvezményben*** (10/ÖK sor)560 háztartás részesült 2023. július 31-ig, 4.467.176 Ft-ot utaltunk át a szolgáltató részére. Igen széleskörű és népszerű támogatási forma.

Az ***intézményvezetők bérrendezésé***re szánt összegből (17/ÖK sor) július 31-ig 4.104 E Ft került felhasználásra és leosztásra az érintett intézmények részére.

**Beruházások (13. sz. melléklet)**

***Ivóvíz és szennyvíz közműberuházás*** feladatokon a teljesülés 0%. A MEKH (Magyar Energetikai és Közműszabályozási Hivatal) által 2023.01.01-2023.12.31. közötti időszakban kijelölt üzemeltető az ÉRV Zrt. A cég a feladatát folyamatosan ellátja az ivó- és szennyvízszolgáltatás vonatkozásában a használati díj felhasználására vonatkozó megállapodásban foglaltaknak megfelelően. A teljesülés az utolsó negyedévben várható.

***Kiemelt turisztikai fejlesztési pályázat*** (GINOP-7.1.9-17-00011) feladaton a teljesülés 5,23 %, mert

***TOP-2.1.3-16-00028 Városi csapadékvíz hálózat fejlesztése pályázat*** feladaton a teljesülés 0,86 %, mely nem tükrözi a műszaki megvalósulás mértékét. A munkaterületek átadása a vezérárok kotrása kivételével május 19-én megtörténtek. Időközben a Szik utca és Nyugati sor csapadékvíz elvezetés elkészült, a műszaki átadás-átvétel lezárult július és augusztus hónapokban, így a pénzügyi teljesülés ezt követően, a III negyedévben esedékes. A vezérárok kotrása a hatóság előírása alapján augusztus 1 és szeptember 15. között lehetséges. A munkaterület a kivitelező részére augusztus 1-jén átadásra került, ugyanakkor az elmúlt napok intenzív esőzése miatt a kivitelező szóban szerződésmódosítást kezdeményezett, melynek előkészítése, dokumentálása, Támogatóval történő egyeztetésre jelenleg folyamatban van. Erre a projekt elemre vonatkozó kifizetés csak az utolsó negyedévben realizálódik.

***Fásítás*** feladaton a teljesülés (10,65 %) az előző évi ültetés utógondozásának költségét takarja, az idei fásítás ősszel tervezett, így a pénzügyi teljesülés év végére várható.

***TOP Plusz-2.1.1-21-00032 Épületek energia korszerűsítése pályázat*** feladaton a teljesülés 2,66 %, tekintettel arra, hogy az első félévben csak a kiviteli tervek elkészítésének költsége merült fel. Ebben az évben megtörtént a közbeszerző, műszaki ellenőr, a nyilvánosság és tájékoztatás biztosítása tevékenységre, valamint a külső projektmenedzsment szervezet kiválasztása és a szerződések megkötése a beszerzési eljárások lebonyolításával. További kifizetések az első 7 hónapban nem történtek.

Jelenleg a *Bambínó Óvoda* (Rákóczi utca 84.) kivitelezésre vonatkozó közbeszerzési dokumentációjának előkészítése zajlik. Az önkormányzat által jóváhagyott közbeszerzési felhívás és dokumentáció ex-ante ellenőrzésre az NFÜ Közbeszerzési Felügyeleti Főosztálya (KFF) részére kerül benyújtásra, mely jóváhagyást követően indítható a közbeszerzési eljárás.

Az Ady Endre utcai *Manókert Óvoda* épületére vonatkozóan a pályázat műszaki tartalmától eltérő, magasabb megtakarítást eredményező műszaki tartalom (hőszivattyú beépítése) alapján készült a kiviteli tervdokumentáció, mely műszaki tartalom változás már nem került benyújtásra a Támogató részére jóváhagyás végett tekintve, hogy az OPUS TITÁSZ arról tájékoztatta az önkormányzatot, hogy ezen hibrid rendszer (a kondenzációs és hőszivattyús technológia) üzemeltetéséhez szükséges teljesítményt nem képes biztosítani a meglévő hálózaton. Ugyanakkor az eredeti műszaki tartalomhoz rendelt teljesítmény (3 x 50 A) kiadása sem biztosított. Ahhoz, hogy a Manókert Óvoda energetikai felújítására elnyert támogatásról ne kelljen lemondania az önkormányzatnak, fel kell mérni épületenergetikai szakemberrel a többi, felújításra váró Óvoda épület jelenlegi energetikai állapotát, van-e olyan létesítmény mellyel el lehet érni a pályázatban vállalt indikátorokat. Kedvező esetben a megvalósulási helyszín, így a megváltozott műszaki tartalom változását a Támogatónak jóvá kell hagynia. Legrosszabb esetben - alkalmas épület hiányában – az önkormányzatnak le kell mondania ezen intézményre megítélt támogatás mértékéről.

***TOP-Plusz-3.3.1-21-00045 Okosmegoldások és a Hóvirág u. infrastruktúra fejlesztése pályázat*** feladaton a teljesülés 1,13 %. Az első félévben csak a kiviteli tervek elkészítésének költsége merült fel. Beszerzési eljárások lebonyolítása során megbízási szerződést kötöttünk a projektmenedzsment, közbeszerzés, műszaki ellenőrzés, tájékoztatás és nyilvánosság feladatok ellátására. Kifizetések az első 7 hónapban nem történtek.

Indikatív árajánlatokat kértünk a térinformatikai rendszer kialakítására. A rendszer működéséhez szükséges informatikai eszközigény felmérése van folyamatban. A támogatási szerződés aláírását követően a megvalósítás előtt több műszaki tartalom módosítási javaslat merült fel. A pályázatban tervezett rendszámfelismerő kamerák helyett térfigyelő kamerarendszert megvalósítása tervezett - mely olyan felbontással bír, hogy a rendszám leolvasható a felvételen -, azok mennyiségének emelésével a közbiztonság növelése érdekében. A műszaki tartalom módosítási javaslat tartalmazza az okos parkolóhelyek számának racionális csökkentését is. A Hóvirág utca kiviteli tervei elkészültek, a szükséges engedélyekkel rendelkezik. A megvalósítás várható bekerülésének magas költsége és egyéb szempontok miatt, a csapadékvíz elvezetéséhez szorosan kapcsolódó útfelújításra vonatkozóan műszaki tartalom változás előkészítése kezdődött meg, melyről a képviselő-testület külön előterjesztés keretében dönt. A műszaki tartalom változását a Közreműködő Szervezetnek is jóvá kell hagynia.

***TOP-Plusz-3.3.1-21-00048 Gázláng pálya zöld infrastruktúra fejlesztése pályázat*** feladaton a teljesülés 0,06 %. A pályázathoz kapcsolódóan a kivitelező kivételével a projektben résztvevők kiválasztásra kerültek, de a projekt készültségi fokára tekintettel kifizetésekre még nem került sor. A közbeszerzéshez kapcsolódó folyamatba épített NFÜ Közbeszerzési Felügyeleti Főosztálya (KFF) által lefolytatandó ex-ante ellenőrzés megindítása szeptemberben várható. A KFF jóváhagyását követi a közbeszerzési eljárás bonyolítása. A kiviteli munkálatok várhatóan időjárás függvényében jövő február márciusban kezdődhetnek meg, amennyiben az eljárás eredményes és a szükséges forrás rendelkezésre áll.

***Dózsa Gy. – Nádudvari - Bajcsy u. csomópont tervezése, költségátvállalás a Magyar Közút NZrt-től*** feladaton a teljesülés 0 %. A tervezésre vonatkozó ajánlatkérési eljárás lefolytatásra került. A nyertes ajánlattevővel, a H-Terv 2002 Kft - vel kötött tervezési szerződés alapján a teljesítés határideje: 2023. október 31.

***Közvilágítás bővítés külterületen napelemes: Kuvasz, Erdő és Fácán dűlőkön*** feladaton a teljesülés 0 %. A rendelkezésre álló költségkereten belül a megvalósítás az év második felében esedékes, így a pénzügyi teljesítés a IV. negyedévben várható.

**Felújítások (14. sz. melléklet)**

***Közterületek felújítása*** soron a teljesülés 18,83 %. A Hajdúszoboszlói Városgazdálkodási Nonprofit Zrt-vel kötött szerződés alapján a képviselő-testület által jóváhagyott feladatok közül több elkészült, de a munkálatok folyamatosan zajlanak. A teljesítés határideje: 2023. december 31., ugyanakkor még szabad forrás is található a soron, amelyre nem érkezett felhasználási javaslat.

***Szennyvíz és ivóvíz közmű beruházás*** feladatokon a teljesülés 0%. A MEKH (Magyar Energetikai és Közműszabályozási Hivatal) által 2023.01.01-2023.12.31. közötti időszakban kijelölt üzemeltető az ÉRV Zrt., a cég a feladatát folyamatosan ellátja az ivó- és szennyvízszolgáltatás vonatkozásában a használati díj felhasználására vonatkozó megállapodásban foglaltaknak megfelelően. A teljesülés az utolsó negyedévben várható.

***TOP PLUSZ-1.2.3-00006 Belterületi utak felújítása pályázat*** feladaton a teljesülés 0,23 %. A projekt támogatási szerződése 2023. február hónapban lépett hatályba, így a keret tényleges pénzügyi felhasználása a megvalósítás ütemében 2023. évben indult. A projektben három helyszínen tervezett az útburkolat felújítása, így a Nyugati soron, a Kígyó utcában és a Szilfákalja 19-43. szám előtti lakótelepi szervízút és parkoló felújítására kerül sor. Jelenleg megkezdődött a Nyugati sor felújítása kapcsán a kivitelező kiválasztására előkészített közbeszerzési felhívás és dokumentáció Közbeszerzési Felügyeleti Főosztálya (KFF) által történő ex-ante ellenőrzése, jóváhagyásukat követően megindulhat az eljárás. A Kígyó utca útburkolat felújítása – ivóvízvezeték rekonstrukcióval, csapadékvíz elvezetéssel – vonatkozásában a kivitelező kiválasztására irányuló közbeszerzési felhívás előkészítése zajlik. A Közbeszerzési Munkacsoport javaslata és a Polgármester jóváhagyó döntését követően megküldhető a KFF részére ex-ante ellenőrzésre. A Szilfákalja út fejlesztéshez kapcsolódó elektromos közmű kiváltás engedélyes és kiviteli tervének elkészítése jelenleg folyamatban van. A szükséges engedéllyel rendelkező terv elkészítésének határideje 2023.11.15. Ezt követően előkészíthető a kivitelezésre vonatkozó közbeszerzési felhívás tervezete, majd benyújtható a KFF részére előzetes ellenőrzésre.

***TOP PLUSZ-3.3.1-21 pályázat - Lurkó Óvoda felújítása*** feladaton a teljesülés 3,40 %. A kivitelező kiválasztására irányuló közbeszerzési eljárás lefolytatásra került, jelenleg az eljárást lezáró KFF tanúsítványra várunk. Ennek birtokában tud az önkormányzat eredményt hirdetni, a feltételhez kötött vállalkozási szerződést megkötni a nyertes kivitelezővel. Az eljárás feltételesen került lebonyolításra, tekintettel arra, hogy a projekt forráshiányos. A kivitelezésre vonatkozó szerződés hatálybalépésének feltétele a szükséges forrás rendelkezésre állása, ezt követően az önkormányzat 15 napon belül köteles a munkaterületet átadni. A forráshiány fedezetét egyrészt többlettámogatás megigénylésével (legfeljebb a projekt költségének 30 % -a mértékig, ami jelen esetben legfeljebb 90 M Ft), illetve saját forrással tudja az önkormányzat biztosítani.

***TOP-Plusz-1.2.1-21-00046 Szilfákalja-Bányász utca közti park rekonstrukció*** pályázat soron a teljesülés 4,33 %. A pályázathoz kapcsolódóan a kivitelező kivételével a projektben résztvevők kiválasztásra kerültek, de a tervezőn kívül más kifizetésre még nem került sor. A projekt műszaki tervei rendelkezésre állnak. Tekintettel arra, hogy a projekt összefügg, illetve szorosan kapcsolódik a belterületi utak felújítása pályázat, Szilfákalja 19-43. sz. előtti lakótelepi út és parkoló felújítás projektelemhez, így ez utóbbi végleges terveinek elkészültét követően, egy eljárás keretében tervezett a kivitelező kiválasztására irányuló közbeszerzési felhívás előkészítése, benyújtása előzetes jóváhagyásra a KFF részére, majd az eljárás tényleges lebonyolítása. Optimális esetben – eredményes közbeszerzési eljárás lefolytatása és a szükséges forrás rendelkezésre állása esetén – a kivitelezési munkálatok 2024. tavaszán megkezdődhetnek.

**Az év hátralévő részében a bevételek és kiadások jelenlegi és várható alakulását is figyelembe véve a 2023. évi tervezett költségvetés végrehajtható, hitel felvételére nem lesz szükség.**

**Kérem a Tisztelt Képviselő-testületet, hogy a 2023. év első 7 hónapjáról szóló tájékoztatót megtárgyalni, és az alábbi határozati javaslatot elfogadni szíveskedjen:**

Határozati javaslat:

***„Hajdúszoboszló Város Önkormányzata Képviselő - testületének .../2023. (IX.28.) határozata***

***Hajdúszoboszló Város Önkormányzatának Képviselő-testülete a 2023. évi költségvetés I-VII. hónap végrehajtásáról szóló tájékoztatót tudomásul veszi. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.***

***Felelős: Polgármester, Jegyző***

***Határidő: azonnal”***

Hajdúszoboszló, 2023. szeptember 12.

Bárdos Ilona

irodavezető